1. **Извори за средновековната българска история.**

*Литература:* В. Гюзелев. Домашните извори за историята на сред-­ новековна България (Класификация, опит за характеристика и ос­нов­ни издания). – В: В. Гюзелев. Средновековна България в светлината на нови извори. София, 1981, с. 7–41.

Всеки веществен писмен или устен паметник, който отразява моменти от историческото развитие на обществото, се нарича исторически извор. На базата на информацията от изворите се пише историята на човечеството. Изворите могат да бъдат домашни (с български произход) и чуждестранни. Последните имат византийски, арменски, персийски, унгарски, руски, сръбски, арабски, западноевропейски произход и т.н. За средновековната българска история от голямо значение са византийските писмени извори, които са събрани в една голяма многотомна поредица „Гръцки извори за българската история”. Западноевропейските извори обикновено дълго време използват латински език, затова тяхната поредица е известна като „Латински извори за българската история”. Веществените извори за българската средновековна история се откриват при археологическите разкопки. Останали са много крепостни (Плиска, Велики Преслав, Велико Търново и т. н.) и погребални съоръжения, църкви, предмети на бита, изкуството и културата. Не малко са и преданията (устните извори), които по един или друг начин са достигнали до нас. Българската историография се появява твърде късно заради особеностите в историческото развитие на българите, макар че и в по-старите епохи има исторически съчинения, които по някакъв начин ни информират за едно или друго историческо събитие. В това отношение може да се даде пример с останалите от времето на кан Омуртаг каменни надписи: Търновският, Сюлейманкьойският, надписите около Мадарския конник и т.н. Подобна историческа стойност е и най-старият писмен български извор „Именник на българските канове”, открит през 1866 г. Като исторически труд се категоризират т.нар. „Историкии” на Константин Преславски – един извор с компилативен характер, от който научаваме за битката на Крум и Никифор и отрязването на главата на византийския император. Именно тук се открива точната дата на битката при прохода Верегава – 27.VІІ.811 г. Агиографската литература – житията на светците – също дават ценни сведения за съответната епоха и събития, както на пример кратките и пространните жития на братята КонстантинКирил и Методий. Като цяло средновековните съчинения нямат оригинален хакатер. В повечето случаи са преводни, компилативни, особено що се отнася до хрониките (като исторически съчинения). През Х в. е създаден историческият разказ „Чудото с българина”, от който се черпят сведения за войната на Симеон с маджарите. От Средновековието могат да се споменат „Видение Исаево”, „Видение Давидово”, „Анонимен български апокриф”, „Синодикът на цар Борил”, различни надписи върху камък, по стените на църкви и т.н. Историческата литература от това време обхваща хроники, летописи, житийна литература и др. От късното Средновековие известни български автори са Константин Костенечки (ХІV-ХV в.), Петър Парчевич, Петър Богдан и т.н.

1. Писмени
   1. По произход: домашни и чужди
   2. По тип: исторически свидетелства и паметници на историческата традиция
   3. По вид: документални, исторически, литературни, епиграфски, географско-земеописателни, философско-богословски, библейски
   4. По съдържание: политическа история, културна история
2. Археологически